Best rental prices. (Kopie 8)
Huge choice. (Kopie 8)
Available in over 100 countries. (Kopie 8)
More than 5000 rental locations worldwide. (Kopie 8) Kom ons bid saam vir ons land | Netwerk24
Deur Joshwin Sampson, Universiteit van die Vrystaat 27 Junie 2019 11:53
“Ons kinders is ons grootste skat. Hulle is ons toekoms. Diegene wat hulle misbruik, skeur aan die weefsel van ons samelewing en verswak ons nasie” is die wyse woorde van oudpresident Nelson Mandela.
Die posisie waarin Suid-Afrika hom bevind is één wat ’n wrang smaak in almal se mond laat. Korrupsie, rassisme, misdaad, werkloosheid en talle ander ongewenste elemente en wanpraktyke is aan die orde van die dag.
Baie mense sukkel om in die behoeftes van hul afhanklikes te voorsien, en trek altyd aan die kortste ent weens die slaggate in die bestuur van die regering. Hulle word blootgestel aan ’n bestaan wat dikwels aanleiding gee tot optredes wat teenstrydig is met die wet.
Dit kom alles neer op desperaatheid! Desperaatheid om kos op die tafel te sit; desperaatheid om toegang tot gratis effektiewe mediese sorg te verkry en desperaatheid om geregtigheid te laat geskied deur die wet in eie hande te neem wanneer die wet slagoffers faal. Baie is vasgevang in ’n kringloop van desperaatheid en is vanweë hul frustrasies gekondisioneerd om te glo dat dit die enigste uitweg is om na hul eie belange om te sien.
Wat die situasie vererger is die skokkende statistieke van baie Suid-Afrikaners wat onder die broodlyn lewe en afhanklik is van staatstoelae.
Wat die situasie vererger is die skokkende statistieke van baie Suid-Afrikaners wat onder die broodlyn lewe en afhanklik is van staatstoelae. As ’n persoon wat self voorheen van ’n staatstoelaag geleef het weens maatskaplike omstandighede, kan ek getuig dat dit glad nie genoeg is om elke uitgawe te dek en in elke behoefte te voorsien nie. Ten spyte van die minimale bedrag wat maandeliks ontvang word, bring dit ook ’n gemaklikheidsgevoel by mense wat uiteraard problematies kan wees.
Ons moet aanhou droom
Dus is die Suid-Afrika wat ek bitter graag oor 20 jaar wil sien ’n Suid-Afrika is waar elke landsburger met deernis, respek en waardigheid behandel word - ongeag hul ras, klas, geslag óf selfs kultuur. ’n Suid-Afrika waar almal effektiewe toegang het tot basiese noodsaaklikhede en ’n Suid-Afrika waar die misdaadstatistieke ’n drastiese afname toon.
Ja, dit mag dalk blyk asof my drome vir ons land ’n bietjie onrealisties is, maar as ons nie drome het waarnatoe ons werk nie, is alles tevergeefs.
LEES MEER: Ai tog, die selfbejammering!
Ten spyte van al die chaos waarin ons land gedompel is, is daar óók positiewe stories wat dikwels die nuus haal. Soos die petroljoggie, Nkosikho, wat ’n gestrande motoris ’n R100 gegee het om petrol in haar motor te gooi toe sy haar beursie by die huis vergeet het of die vrou wat op Twitter gegaan en gevra het vir R10 se elektrisiteit en sommer met vele meer geseën was. Dis daardie klein onbaatsugtige dade wat ’n glimlag op my gesig sit en my laat glo dat daar hoop is. Hoop vir ’n beter toekoms vir ons ALMAL.
Hoop vir ’n beter toekoms vir ons ALMAL.
So graag as wat elke Suid-Afrikaner daadwerklike pogings moet aanwend om te verseker dat Suid-Afrika ’n rooskleurige toekoms het, moet die jeugdiges die leiding neem. Hulle is immers die leiers van môre. Anders as hul voorouers moet hulle verby ras en klas kyk en eerder hande vat met anderskleuriges en saam ’n plan bewimpel oor hóé hulle die situasie waarin Suid-Afrika hom bevind kan verbeter.
Die geskiedenis van Jeugdag is ’n puik voorbeeld van jeugdiges wat opgestaan het vir hul regte en teen ’n regering in opstand gekom het. Hierdie geskiedkundige gebeurtenis moet die jeug van vandag aanspoor om genoeg bravade bymekaar te skraap om weer eens vir hul regte te veg en hul stemme te laat hoor. Verandering kan nie teweeg gebring word as mense verdeeld is nie. Alleen kry ons min gedoen, maar saam vermag ons baie.
Verandering kan nie teweeg gebring word as mense verdeeld is nie. Alleen kry ons min gedoen, maar saam vermag ons baie.
Die onus rus óók op politieke leiers om jeugdiges toe te rus met die nodige vaardighede om veranderinge in hul gemeenskappe teweeg te bring. Dit sluit alle jeugdiges in – bruin, swart, wit, Indiër of Asiër. Almal verdien ’n regverdige kans.
Ten spyte van al die onrus in ons land moet ons altyd probeer om ’n positiewe gesindheid te hê. Oud en jonk kan saamwerk om te verseker dat Suid-Afrika ’n beter plek gemaak word vir alle landsburgers. Veral jong mense moet die geleentheid gebied word om hul nuwe idees en inisiatiewe in werking te stel.
Suid-Afrika is ’n tuiste vir almal wat daarin leef. As ons nie gaan saamwerk om te verseker dat ons nageslagte ’n toekoms in hierdie land gaan hê nie, dan is alles tevergeefs. Dus los ek julle met die volgende vraag: “Ek droom en bid vir ’n beter Suid-Afrika, doen julle?”
Joshwin Sampson (21) studeer BA Kommunikasiekunde en spesialiseer in Media Studies en Joernalistiek aan die Universiteit van die Vrystaat. Hy is oorspronklik van George in die Suid-Kaap.